Kommunestyre- og fylkestingsvalget 2011 i Vestfold

Kommunestyre- og fylkestingsvalget 2011 blei avholdt 12. september 2011. Denne delartikkelen omhandler valgresultatet for Vestfold og kommunene i dette fylket.

Stemmetall 

Partiforkortelser: A = Arbeiderpartiet; SV = Sosialistisk Venstreparti; R = Rødt; Sp = Senterpartiet; KrF = Kristelig Folkeparti; V = Venstre; H = Høyre; Frp = Fremskrittspartiet; Dem = Demokratene i Norge; MdG = Miljøpartiet De Grønne; KSP = Kristent Samlingsparti; Kyst = Kystpartiet; PP = Pensjonistpartiet; NKP = Norges Kommunistiske Parti

Lokale lister: Horten = Verdipolitisk parti; Tønsberg = Bylisten mot bomring; Re = H/KrF; Nøtterøy (1) = Nøtterøylisten mot bomring; Nøtterøy (2) = R/SV; Tjøme = Tjømelista

Prosentvis

Kommunevise kommentarer 

Fargekoder for partia:

Andebu 

I Andebu stilte de sju stortingspartia lister, A, SV, Sp, KrF, V, H og Frp. Arbeiderpartiet gikk fram 7,6 prosentpoeng til 28,0, mens Høyre økte med 9,5 til 23,7 prosent. Senterpartiet blei tredje størst med 17,3 prosent (opp 5,7). De øvrige partia hadde tilbakegang – mest for Kristelig Folkeparti (ned 8,7 til 6,7) og Fremskrittspartiet (ned 7,2 til 14,0). Mest dramatisk var nedgangen imidlertid for Sosialistisk Venstreparti, som mista 4,2 prosentpoeng (ned til 2,7) og begge sine mandater i kommunestyret. Valgdeltakelsen var 62,2 prosent.

Hans Hilding Hønsvall (KrF) gikk av etter tolv år som ordfører. Han overlot kjede og klubbe til Bjarne Sommerstad (Sp). Et samarbeid mellom Høyre, Sp, KrF og Frp gav dessuten Jan Tore Rui-Haugerød (H) varaordførervervet. Hønsvall gikk for øvrig over i vervet som varaordfører i Vestfold fylkeskommune.

Hof 

I Hof var det lister fra A, SV, Sp, V og H. Høyre gikk fram 3,1 prosentpoeng til 47,4 og fikk dermed reint flertall i kommunestyret. Senterpartiet økte også (opp 4,3 til 23,9) og passerte Arbeiderpartiet (ned 3,1 til 21,9). SV tapte 5,7 prosentpoeng (til 3,4) og mista begge sine plasser i kommunestyret. Valgdeltakelsen var 66,8 prosent.

Ragnar Lindås (H) blei ordfører, mens Berit Solbakken (A) fikk vervet som varaordfører.

Holmestrand 

Det var sju tilgjengelige lister i Holmestrand: A, SV, Sp, KrF, V, H og Frp. Høyre hadde stor framgang, 21,0 prosentpoeng til 46,0 prosent. Arbeiderpartiet er nest størst med 29,2 prosent (ned 3,5) Fremskrittspartiet hadde størst tilbakegang, ned 5,1 til 5,9. Kristelig folkeparti stilte igjen liste i 2011 og fikk 4,6 prosent av stemmene etter ikke å ha hatt liste i 2007. Verken By- og bygdelista, som i 2007 fikk 15,7 prosent av stemmene, eller Demokratene, som i 2007 fikk 0,5 prosent av stemmene, stilte i 2011. Valgdeltakelsen var 63,4 prosent.

Høyre har etter valget begge toppverva i kommunen: Alf Johan Svele som ordfører og Ulf Sundling som varaordfører.

Horten 

Hortens innbyggere kunne velge mellom ti lister: A, SV, R, Sp, KrF, V, H, Frp, KSP og Verdipolitisk parti. Høyre økte med 17,6 prosentpoeng til 38,3. Partiet blei dermed større enn Arbeiderpartiet, som gikk tilbake 1,7 til 35,4 prosent. Taperen var Fremskrittspartiet, som tapte 11,4 prosentpoeng. Med 7,7 prosent er det likevel byens tredje største. Ved valget i 2007 fikk ei lokal helse- og omsorgsliste 3,1 prosent og ett mandat. Den stilte ikke nå, og årets nykommer VPP fikk bare 0,9 prosent. Valgdeltakelsen var 65,7 prosent.

En samarbeidsavtale mellom Høyre, Fremskrittspartiet, Venstre og Kristelig Folkeparti sikra Børre Jacobsen (H) ordførerkjedet etter tolv år med Arbeiderpartiets Nils Henning Hontvedt i kommunens fremste verv. Freddy Martinsen (Frp) blei varaordfører.

Lardal 
 
I Lardal var det lister fra A, SV, Sp, KrF, V, H og Frp. Arbeiderpartiet gikk tilbake 4,5 prosentpoeng til 33,4 prosent, men er fortsatt kommunens største parti. Høyre økte kraftig med 13,9 poeng til 22,9. Partiet passerte dermed Senterpartiet, som fikk 21,6 prosent (opp 1,5). Størst nedgang utenom A hadde SV, som tapte 3,7 poeng, endte på 2,4 prosent og falt ut av kommunestyret. Valgdeltakelsen var 69,7 prosent.

Et samarbeid mellom A, Sp og KrF gjorde at Liv Grinde (A) blei ordfører, mens Knut Olav Omholt (Sp) blei valgt til varaordfører.

Larvik 

Ni partier stilte liste i Larvik: A, SV, R, Sp, KrF, V, H, Frp og MdG. Arbeiderpartiet gikk fram 15,6 prosentpoeng til 38,5 prosent, mens Høyre  gikk tilbake 5,7 til 17,6 og overlot andreplassen til Fremskrittspartiet (21,2 prosent; ned 0,8). Bortsett fra nykommeren Miljøpartiet (1,9) var det ellers ingen endringer på mer enn ett poeng. Larvikslista, som i 2007 fikk 11,0 prosent av stemmene og fire mandater, blei nedlagt våren 2011 og stilte dermed ikke ved dette valget. Valgdeltakelsen var 62,0 prosent.

Rune Høiseth fra Arbeiderpartiet blei ny ordfører, mens Hallstein Bast fra Venstre blei varaordfører. SV og Senterpartiet deltok i samarbeidet som gav dette resultatet. Avtroppende ordfører Øyvind Riise Jenssen (H), som hadde hatt vervet i tolv år, blei ikke renominert av eget parti. Dette vakte strid, og Jenssen kunne opplyse at han ikke stemte Høyre ved kommunevalget. Påtroppende ordfører Rune Høiseth har tidligere hatt samme verv i Lardal kommune.

Nøtterøy 

I Nøtterøy stilte A, Sp, KrF, V, H, Frp, Nøtterøylisten mot bomring og ei fellesliste for Rødt og SV. Høyre gikk fram 8,8 prosentpoeng til 39,7 og Arbeiderpartiet fram 9,3 til 28,1. Fremskrittspartiet blei halvert – ned 11,7 til 11,4 prosent. Felleslista gikk tilbake 4,7 poeng til 7,7. Bomlista mista det ene av sine to mandat. Valgdeltakelsen var 67,3 prosent.

Roar Jonstang (H) blei gjenvalgt som ordfører. Bjørn Kåre Sevik (Frp) blei varaordfører.

Re 

Alternativa til velgerne i Re var A, SV, Sp, V, Frp og Kystpartiet, i tillegg til ei nyetablert fellesliste for H og KrF. Felleslista fikk 22,9 prosent av stemmene mot 19,7 for de to partia enkeltvis i 2007. Senterpartiet er største parti med 38,2 prosent (fram 5,6). Arbeiderpartiet er tredje størst (17,2 som sist), mens Fremskrittspartiet har fjerdeplassen (14,4; ned 6,4). Valgdeltakelsen var 64,0 prosent. Re deltok både i forsøket med elektronisk valg og i prøveordninga med senka stemmerettsalder.

Som ordfører valgte kommunestyret Thorvald Hillestad (Sp) og som varaordfører Trude Viola Antonsen (A).

Sande 

I Sande var det lister fra A, SV, Sp, KrF, V, H og Frp. Arbeiderpartiet gikk fram 2,3 prosentpoeng til 48,9 og fikk dermed reint flertall i kommunestyret. Høyre (opp 5,9 til 16,7) overtok andreplassen fra Fremskrittspartiet (ned 7,6 til 13,5). SV mista sitt ene mandat (ned 1,3 til 2,4). Valgdeltakelsen var 64,7 prosent. 

Karl Einar Haslestad og Frøydis Aasmundseth, begge fra Arbeiderpartiet, blei valgt til henholdsvis ordfører og varaordfører. De fikk 16 av 25 stemmer. Høyre hadde motkandidat ved ordførervalget, men denne fikk bare fire stemmer, mens fem var blanke. Ved varaordførervalget var det ni blanke stemmesedler.

Sandefjord 

Sandefjord hadde heile elleve lister: A, SV, R, Sp, KrF, V, H, Frp, Kyst, MdG og PP. De to største partiene styrka seg: Høyre fram 4,7 prosentpoeng til 47,9, og Arbeiderpartiet fram 5,6 poeng til 22,5. Fremskrittspartiet gikk tilbake 7,3 poeng til 12,0 prosent, og SV sank 2,4 poeng til 4,2. Øvrige partier hadde bare endringer på under prosenten. Valgdeltakelsen var 61,2 prosent.

Ordfører Bjørn Ole Gleditsch (H) og varaordfører Vidar Andersen (Frp) gikk begge på sin tredje periode i kommunens toppverv.

Stokke 

Det var de sju stortingspartia A, SV, Sp, KrF, V, H og Frp som stilte opp i Stokke. Høyre gikk fram 14,4 prosentpoeng til 35,9 prosent og ligger dermed kloss inntil Arbeiderpartiet (36,2 prosent; opp 0,6). Fremskrittspartiet gikk tilbake 9,8 poeng til 8,9. Valgdeltakelsen var  66,0 prosent.

Etter åtte år som ordfører overlot Nils Ingar Aabol (A) plassen til Høyres Erlend Larsen. Han fikk med seg Frps Roy Standal som varaordfører i et samarbeid som også KrF var med på.

Svelvik 

Det var seks lister i Svelvik: A, Sp, KrF, V, H og Frp. Arbeiderpartiet styrka sin posisjon med 11,5 prosentpoeng og endte på 45,5 prosent av stemmene. Venstre var ny og fikk 6,2 prosent. Både Høyre og Fremskrittspartiet gikk tilbake, med henholdsvis 5,5 poeng (til 26,2) og  11,6 poeng (til 13,7). Valgdeltakelsen var 60,1 prosent.

Knut Erik Lippert (H) med 12 år bak seg som ordfører måtte gi klubba til Arbeiderpartiets Jonn Gunnar Lislelid. Den nye flertallskonstellasjonen bestod av A, V, Sp og KrF. Inge Georg Høyen (Sp) blei varaordfører.

Tjøme 

I Tjøme var det åtte lister: A, R (ny av året), Sp, KrF, V, H, Frp og Tjømelista. Arbeiderpartiet gikk tilbake med 2,0 poeng til 31,8 prosent, men er fortsatt størst. Høyre og Fremskrittspartiet bytta plass: H opp 14,4 til 28,6 og Frp ned 3,3 til 19,6. Tjømelista sank 13,1 til 5,0 og mista tre av sine fire kommunestyreplasser. Venstre økte med 4,0 poeng til 8,3. SV, som i 2007 fikk 3,5 prosent, stilte ikke denne gangen. Den nye Rødt-lista fikk 2,4. Valgdeltakelsen var 70,4 prosent.

Høyre, Frp og Venstre gikk sammen om å overta etter Arbeiderpartiet om ledelsen i Tjøme. Høyres John Marthiniussen blei ordfører og Fremskrittspartiets Per Ove Width varaordfører.

Tønsberg 

Tolv alternativer var det i Tønsberg: A, SV, R, Sp, KrF, V, H, Frp, KSP, Kyst, MdG og Bylisten mot bomring. Fremskrittspartiet og Høyre som i 2007 blei størst og tredje størst bytta nå plass: Frp gikk tilbake 18,9 prosentpoeng til 10,0, men H gikk fram 16,4 poeng til 37,0. Arbeiderpartiet gikk også fint fram og styrka andreplassen: opp 7,9 til 32,5. Bomringlista gikk tilbake 2,1 poeng til 0,7 og falt ut av kommunestyret. Valgdeltakelsen var 62,3 prosent.

Ordfører blei Petter Berg (H) og varaordfører Anne-Lise Skarstad (KrF). Også Frp deltok i valgsamarbeidet om posisjonene i kommunen.

Fylkestingsvalget 

Per-Eivind Johansen (H) kunne fortsette som fylkesordfører, og Hans Hilding Hønsvall (KrF) blei valgt til varaordfører da fylkestinget konstituerte seg.

Nøkkeltall

Kommunevise resultater 

Tabellen viser prosent av antall avgitte stemmer i kommunen. VL er Vestfoldlisten mot bomringer.

Referanser 

Vestfold
Politikk i Vestfold